Vruntlyke grote thovoren, wes ik gudes vormach tho juwer beheglicheit. Ersamen, leven vrundes. Wellet weten, also ik juwer erwerdicheit vake gescreven hebbe umme Hans Purin, de my groten drepliken schaden gedan heft, und uut deme rechtte thovoren untweken is, dar enbaven tho Sunthe Birgitten in deme kloster in der dornssen up deme ofwen geseten und heft my gedrouwet und secht in guder lude jegenwardicheit, dat he min guut welle besetten tho Danczik edder in Vlanderen edder wo he dat bekomen kan, also Got forbede, dat et schege, so scheget my tho unrechtte, sylken wrefwel und ofvermot up mynen schaden is my unbilde to lidhende. Hirumme bidde ik juwe ersame vorsichtticheit, dat gy daroffver wellen richtten und ene my to rechtte stellen, also dat he my ut juwen rechtte edder dat syne nicht untkome, wentte ik alle wege rechttes begere. Isset ofwer sake, leven vrundes, dat gy ene nicht to rechtte stellen wellen, und kan ik my dar icht selven ofwer richtten, dat sy wor et sy, dar wil ik nene vruntschop mede vorbroken hebben. Hirvan begere ik ein vruntlek antwart van juwer leve mit den ersten. Gode siit beffolen to ewigen tidhen. Gescreven tho Wiborch des mandages vor unser leven vrouwen dage in der vasten. By my Kersten Niclesson, ritter. Adress: Den ersamen, vorsichtigen, wisen luden, borgermestere und radmen to Revale, kome desse bref mit werdicheit.